Klage over Miljøstyrelsens afslag på at foretage yderligere i anledning af anmodning om indgreb over for Industrial Water Solutions
Til Miljø- og Fødevareklagenævnet			16 oktober 2026
Indgives via Klageportalen til Miljøstyrelsen
Klager
På vegne af Foreningen Rent Havmiljø Nu
ved Søren-Anker Jensen
Påklaget afgørelse
Miljøstyrelsens brev af 23. september 2026 vedrørende foreningens anmodning om indgreb over for Industrial Water Solutions A/S efter miljøbeskyttelseslovens § 41
Miljøstyrelsens journalnummer: MST Id nr.: 15741253

Påstand
Principalt anmoder Rent Havmiljø Nu Miljø- og Fødevareklagenævnet om at ophæve Miljøstyrelsens afgørelse af 23. september 2026 og hjemvise sagen til fornyet behandling.
Miljøstyrelsen bør pålægges at foretage en aktuel vurdering af, om IWS’ fortsatte udledning giver grundlag for et påbud eller forbud efter miljøbeskyttelseslovens § 41 b, selvom den samlede revurdering af virksomhedens miljøgodkendelse endnu ikke er afsluttet. 
Subsidiært anmoder foreningen om, at Miljøstyrelsen som led i genovervejelsen af klagen, pålægges at træffe en begrundet afgørelse i forhold til foreningens anmodning om et aktuelt indgreb efter § 41b, inkl. en klagevejledning.
Hvis nævnet vurderer, at Miljøstyrelsens brev af 23. september 2026 ikke er en afgørelse, der berettiger til en klage, anmoder foreningen om en begrundelse. 
Klageberettigelse
I brevet anfører Miljøstyrelsen, at styrelsen ikke anser Rent Havmiljø Nu for at have partsstatus i forhold til spørgsmålet om evt. anvendelse af miljøbeskyttelseslovens § 41 over for IWS. Det er vi ikke uenige i. Men foreningen er klageberettiget i henhold miljøbeskyttelseslovens § 100. 
Sagens baggrund
IWS udleder renset industrispildevand til Agersø Sund og Smålandsfarvandet på grundlag af vilkår, der i væsentligt omfang stammer fra en miljøgodkendelse fra 2008. Den otteårige retsbeskyttelsesperiode er derfor udløbet, og Miljøstyrelsen har mulighed for at ændre vilkårene efter § 41, jf. § 41 b.
Den regelmæssige revurdering blev ikke gennemført rettidigt. Miljøstyrelsen overtog myndighedskompetencen fra Slagelse Kommune i 2023 og har siden arbejdet med revurderingen.
Miljøstyrelsen har truffet en delafgørelse om visse dele af virksomhedens miljøforhold. Revurderingen af modtagekrav og udlederkrav for spildevandet til Agersø Sund er derimod ikke afsluttet. 
I sommeren 2026 blev et udkast til denne del af revurderingen sendt i høring, link: Maj 2026 – Rent havmiljø nu! og her finder man styrelsens undersøgelser, beregninger og foreløbige vurderinger af IWS' udledning og recipientens tilstand. Der er overskridelser af miljøkvalitetskravene for en række prioriterede og nationalt specifikke stoffer i Smålandsfarvandet, bl.a. kviksølv og benz(a)pyren.
”Miljøstyrelsen skriver, at udledningen fra virksomheden kan udgøre en ikke uvæsentlig kilde til tilførsel af kviksølv til Smålandsfarvandet, og at udledningen af benz(a)pyren vurderes at påvirke et større areal i vandområdet end acceptabelt.”
Foreningens anmodninger
Den 19. maj 2026 anmodede Rent Havmiljø Nu Miljøstyrelsen om at gribe ind over for IWS’ udledning efter miljøbeskyttelseslovens § 41.
Efter Miljøstyrelsens svar af 9. juli 2026 skrev foreningen igen den 16. juli 2026. Foreningen bad blandt andet Miljøstyrelsen oplyse:
1. Om svaret af 9. juli 2026 var en afgørelse på foreningens anmodning.
2. Om Miljøstyrelsen havde afslået at anvende § 41.
3. Om styrelsen havde foretaget en selvstændig vurdering af det aktuelle håndhævelsesbehov, uafhængigt af den igangværende revurdering.
4. Hvordan den fortsatte udledning kunne forenes med vandrammedirektivets artikel 4.
Foreningen anmodede udtrykkeligt om en selvstændig begrundet afgørelse.
Miljøstyrelsens afvisning 
I brevet af 23. september 2026 anfører Miljøstyrelsen som nævnt, at foreningen ikke har partsstatus. Derfor vil styrelsen ikke træffe en afgørelse ud fra vores henvendelser, og foreningen har ikke krav på begrundelse eller klagevejledning.
Derudover henviser styrelsen til, at spørgsmålet om et eventuelt indgreb efter § 41 behandles som led i revurderingen.
Brevet afsluttes således:
”Miljøstyrelsen foretager ikke yderligere i anledning af jeres henvendelser om ovenstående.”
Klagegrunde
1. Manglende selvstændig og aktuel vurdering
Miljøstyrelsen svarer ikke på, om IWS’ aktuelle udledning medfører væsentlig forurening eller en nærliggende risiko for væsentlig forurening efter miljøbeskyttelseslovens § 41.
Styrelsen oplyser heller ikke, om den konkret har vurderet behovet for et midlertidigt eller afgrænset påbud, der kan gælde, indtil den samlede revurdering er afsluttet.
En aktuel vurdering er i mellemtiden blevet ekstra vigtig, fordi revurderingen nu er sat i bero på ubestemt tid. 
2. Miljøbeskyttelseslovens § 41 b
IWS er en listevirksomhed, og med en miljøgodkendelse fra 2008 er det relevante retsgrundlag miljøbeskyttelseslovens § 41, jf. § 41 b.
Efter § 41 b kan tilsynsmyndigheden, som er Miljøstyrelsen, ændre vilkårene ved påbud eller nedlægge forbud mod fortsat drift efter § 41. Tilsynsmyndigheden skal desuden tage godkendelsen op til revurdering og om nødvendigt meddele påbud eller forbud i de situationer, der er omfattet af § 41 a, stk. 2 og 3.
Spørgsmålet er, om ikke de foreliggende oplysninger gør det nødvendigt at gribe ind nu. 
3. Miljøministerens svar på spørgsmål 204
Miljøministeren oplyste den 14. september 2026 i besvarelsen af MOF alm. del spørgsmål 204, at godkendelsesmyndigheden under en revurdering skal vurdere, om påbud eller forbud kan meddeles samlet for hele revurderingen, eller om forhold gør det nødvendigt at meddele påbud eller forbud straks for bestemte vilkår, før revurderingen er gennemført.
Det er den vurdering, Rent Havmiljø Nu har anmodet om.
Miljøstyrelsens brev af 23. september 2026 indeholder hverken oplysninger om, hvorvidt der er foretaget en vurdering, eller en retlig begrundelse for, at et særskilt indgreb ikke er nødvendigt. 
4. Betydningen af Koppers-afgørelsen
Miljø- og Fødevareklagenævnets afgørelse af 11. august 2026 om Koppers Denmark ApS har ført til, at Miljøstyrelsen revurderer sit administrationsgrundlag for direkte udledning til vandmiljøet.
Miljøstyrelsen har den 6. oktober 2026 oplyst, at berørte ansøgninger om spildevandsudledning ikke kan færdigbehandles, før der foreligger et nyt administrationsgrundlag, men at sager og dele af sager, der ikke er berørt, fortsat behandles, og at revurderinger efter omstændighederne kan opdeles.
Derfor kan Koppers-afgørelsen i sig selv ikke begrunde, at spørgsmålet om et aktuelt beskyttelsesbehov ved IWS udskydes på ubestemt tid. Tværtimod understreger den kravene til dokumentation for, at en udledning ikke medfører forringelser i vand, biota eller sediment. 
5. Vandrammedirektivets artikel 4
Smålandsfarvandet er ikke i god kemisk tilstand. Der er konstateret overskridelser af miljøkvalitetskravene for flere af de stoffer, som IWS har tilladelse til at udlede.
Vandrammedirektivets artikel 4 forpligter myndighederne til at forebygge yderligere forringelse og opnå god økologisk og kemisk tilstand. 
Foreningen gør gældende, at Miljøstyrelsen skal foretage en konkret vurdering af, om IWS' fortsatte udledning er forenelig med forringelsesforbuddet og miljømålene.
6. Manglende begrundelse og klagevejledning
Hvis Miljøstyrelsens seneste brev er en afgørelse om at afslå eller afslutte behandlingen af foreningens anmodning, mangler brevet en retlig begrundelse og en klagevejledning med angivelse af klagefristens udløb. 
Foreningen indgiver derfor denne klage inden fire uger fra den 23. september 2026 uden at anerkende en eventuel klagefrist.
7. Som tilsynsmyndighed skal Miljøstyrelsen undersøge, om der er behov for et indgreb
Selv om Rent Havmiljø Nu ikke har partsstatus, er vi som miljøforening som nævnt berettiget til at klage over en afgørelse efter miljøbeskyttelseslovens § 100. 
Miljøstyrelsen har konkrete oplysninger om væsentlig forurening og risiko for yderligere påvirkning af et vandområde, der ikke er i god kemisk tilstand. Som tilsynsmyndighed har styrelsen pligt til at undersøge, om der er behov for at udstede et påbud eller et forbud mod dele af IWS' udledning.
Anmodning om genovervejelse
[bookmark: _GoBack]Miljø- og Fødevareklagenævnet anmodes om at tage stilling til om Klagenævnet kan anmode Miljøstyrelsen om at genoverveje brevet af 23. september 2026 og træffe en udtrykkelig afgørelse om:
1. hvorvidt IWS’ fortsatte udledning giver grundlag for et påbud efter miljøbeskyttelseslovens § 41, jf. § 41 b
2. hvorvidt der er behov for et midlertidigt eller afgrænset påbud, mens den samlede revurdering af miljøgodkendelsen er sat i bero
3. hvilke dele af revurderingen der efter styrelsens opfattelse ikke kan gennemføres som følge af Koppers-afgørelsen
4. hvorvidt et påbud kan begrænses til bestemte stoffer, udledningsgrænser, kontrolmålinger, modtagekrav eller andre beskyttelsesforanstaltninger
5. hvorvidt særlige forhold begrunder, at et eventuelt påbud skal efterkommes straks efter miljøbeskyttelseslovens § 78
6. hvorvidt fortsat udledning på de nuværende vilkår er i overensstemmelse med vandrammedirektivets artikel 4.
Foreningens mailkorrespondance med Miljøstyrelsen om sagen er vedhæftet.
Med venlig hilsen
På vegne af Foreningen Rent Havmiljø Nu
Venlig Hilsen

Søren-Anker Jensen
Tlf. 61510244
Mail: saj@nypost.dk

Foreningen Rent Havmiljø Nu

Dokumentation og officielle kilder
Miljøbeskyttelsesloven: lovbekendtgørelse nr. 1742 af 22. december 2025 (Retsinformation). Vandrammedirektivet: direktiv 2000/60/EF, artikel 4, konsolideret version pr. 10. maj 2026 (EUR-Lex).
Folketinget: miljøministerens endelige svar på MOF alm. del spørgsmål 204 af 14. september 2026.
Miljøstyrelsen: meddelelse af 26. august 2026 om Koppers-afgørelsen og opfølgning af 6. oktober 2026.

